11 फरवरी को 9 लोग एक साथ जेल पहुंचे, 13 दिन बाद उमेश पाल की हत्या हुई
Uttar Pradesh (Prayagraj) Umesh Pal Murder Case Update - अशरफ से मुलाकात के लिए 11 फरवरी की अतीक अहमद का बेटा असद और गुड्डू मुस्लिम बरेली सेंट्रल जेल पहुंचे थे
अशरफ से मुलाकात के लिए 11 फरवरी को अतीक अहमद का बेटा असद और गुड्डू मुस्लिम बरेली सेंट्रल जेल पहुंचे थे। इस मुलाकात के 13 दिन बाद 24 फरवरी को प्रयागराज में उमेश पाल की हत्या कर दी गई।
इस मुलाकात का एक वीडियो सोशल मीडिया पर वायरल हो रहा है। दावा किया जा रहा है कि जेल के CCTV में उमेश हत्याकांड में शामिल 6 आरोपी नजर आ रहे हैं, जो अशरफ से मिले थे और मर्डर का प्लान बना। इस दिन 9 लोगों ने अतीक के भाई अशरफ से मुलाकात की थी।
बरेली के SSP प्रभाकर चौधरी ने कहा, "एक फुटेज सोशल मीडिया पर चल रहा है। यह पुराना है और बरेली जेल से संबंधित बताया गया है। फुटेज फोरेंसिक जांच के लिए भेजा जा चुका है।"
पहले देखिए तस्वीर, जिसमें 5 आरोपियों की अशरफ से जेल में मुलाकात का दावा...
अशरफ और आरोपियों की मुलाकात के CCTV पर 3 दावे
1. 2 घंटे तक चली मुलाकात: दावा किया जा रहा है कि अशरफ से असद और दूसरे आरोपियों की मुलाकात 2 घंटे चली थी। मुलाकात के लिए अतीक के बेटे असद की ID का इस्तेमाल हुआ।
2. जेल में कोई एंट्री दर्ज नहीं हुई, सीधे मुलाकात: वीडियो जेल के मेन एंट्री गेट का बताया जा रहा है। 2 मिनट 10 सेकेंड के इस वीडियो में जेल के कॉन्स्टेबल सामान को रखते हुए नजर आते हैं। गेट से 9 शूटर्स अचानक दाखिल होते हैं। उनकी एंट्री मुलाकाती रजिस्टर पर नहीं कराई जाती है। न ही हाथ पर जेल मुहर लगाई जाती है।
3. उमेश पाल मर्डर के 5 आरोपी मिले: बताया जा रहा है कि अशरफ से जेल में उसके साले सद्दाम, भतीजे असद, लल्लागद्दी, उमेश पाल हत्याकांड का शूटर गुलाम, विजय चौधरी उर्फ उस्मान और गुड्‌डू मुस्लिम मिलने पहुंचे थे। इनमें लल्लागद्दी को छोड़कर बाकी उमेश मर्डर के आरोपी हैं।
उमेश मर्डर केस में 9 आरोपी थे, 4 का एनकाउंटर और 2 की हत्या
उमेश मर्डर केस में अतीक अहमद, अशरफ, शाइस्ता, अतीक के दो बेटे, गुड्‌डू मुस्लिम, गुलाम समेत 9 अन्य के खिलाफ रिपोर्ट दर्ज कराई थी। असद, अरबाज, विजय उर्फ उस्मान चौधरी और गुलाम मोहम्मद का एनकाउंटर किया जा चुका है। अतीक और अशरफ की 15 अप्रैल को प्रयागराज में हत्या कर दी गई थी।
बरेली जेल में अशरफ को VIP ट्रीटमेंट, मुलाकातियों का रिकॉर्ड नहीं..अहम पॉइंट
अतीक-अशरफ मर्डर केस से जुड़ी खबरें पढ़िए...
असद के जनाजे से...अतीक की मौत तक के 12 घंटे, बेटे की कब्र से 3KM दूर हुई हत्या, गोली लगने के 3 सेकेंड पहले माफिया ने बोले 6 शब्द
धूमनगंज थाने में पूछताछ के बाद 15 अप्रैल की रात पुलिस अतीक-अशरफ को अस्पताल में मेडिकल टेस्ट के लिए ले जा रही थी। जैसे ही दोनों माफिया ब्रदर्स अस्पताल के नजदीक पहुंचे, मीडिया ने उन्हें घेर लिया। अतीक से सवाल पूछा गया- आप बेटे के जनाजे में नहीं गए? अतीक बोला- नहीं ले गए तो नहीं गए। अतीक के मुंह से निकले ये 6 शब्द उसकी जिंदगी के आखिरी लफ्ज बनकर रह गए।
असद के जनाजे से लेकर अतीक की हत्या के बीच गुजरे 12 घंटे किसी इत्तेफाक से कम नहीं थे। अतीक जीते-जी अपने बेटे को दफन होते भले ही न देख पाया हो, लेकिन मरते-मरते उसकी जुबान पर बेटे का ही जिक्र आया। पढ़ें पूरी खबर...
अतीक-अशरफ की हत्या का सीन रिक्रिएट, प्रयागराज के कॉल्विन हॉस्पिटल पहुंची SIT, वारदात को समझने में मदद मिलेगी
प्रयागराज के कॉल्विन हॉस्पिटल में गुरुवार दोपहर SIT ने माफिया अतीक अहमद और अशरफ की हत्या का सीन रिक्रिएट किया। यहां दो युवकों को अतीक और अशरफ बनाकर लाया गया। उन्हें जिस तरह मीडियाकर्मी बनकर आए शूटर्स ने गोली मारी थी, ठीक वैसा ही सीन दोहराया गया। इसके बाद अतीक और अशरफ बने युवक जमीन पर गिर गए और जमीन पर तड़पने लगते हैं। सीन रिक्रिएट करने से वारदात के हालात समझने में मदद मिलेगी। पढ़ें पूरी खबर... 